答熟庵
作者：陳起
朝代：宋

paragraphs: 昨宵約月臨西池，冰蟾不至鶉火飛。
歸來一室白於晝，乃是新詩光陸離。
當年應剖瓊蚌腹，不然何以明於燭。
細窺字字欲走盤，三復庵名悟圓熟。
一片情田萬古耕，有年能得幾書經。
小疵終是未全稔，孰若先生耨穫精。
南窗寄傲遂初欲，移石畦蘭更紉菊。
茶烟細雜玉爐沉，研影凈涵金井淥。
林下今纔見一人，却疑圖任思舊臣。
自昔東山豈終隠，似聞鸞詔下蒼旻。